**ОПЕРАТОРИ НА ЈАВНА ЕЛЕКТРОНСКА КОМУНИКАЦИСКА МРЕЖА**

1. **КАКО СЕ РЕГИСТРИРААТ ПРОГРАМСКИТЕ СЕРВИСИ КОИ СЕ РЕЕМИТУВААТ?**

Пред да започне со реемитување на програмските сервиси, операторот во Агенцијата доставува пријава за евидентирање во регистарот на оператори на јавни електронски комуникакциски мрежи (заедно со потребната документација) и регистрација на програмските сервиси кои ќе ги реемитува како целина во вид на програмски пакет.

За да може да се реемитуваат програмските сервиси тие мора да бидат регистрирани во Агенцијата како целина во вид на пакет, за што Агенцијата издава потврда. Податоците за програмските сервиси кои операторите имаат право да ги реемитуваат можат да се најдат на нашата веб страна [www.avmu.mk](http://www.avmu.mk) во полето „Оператори“ – „Регистрирани пакети“.

1. **КОИ ПРОГРАМСКИ СЕРВИСИ МОЖЕ ДА СЕ РЕЕМИТУВААТ?**

Операторите може да реемитуваат програмски сервиси и на домашни и на странски радиодифузери само врз основа на уредени авторски и сродни права.

1. **ВО КОИ СЛУЧАИ АГЕНЦИЈАТА ДАВА НАЛОГ ЗА ИСКЛУЧУВАЊЕ НА ПРОГРАМСКИТЕ СЕРВИСИ?**

Исклучување на програмски сервиси се наложува кога ќе се констатира дека операторот реемитува нерегистрирани програмски сервиси, а налог за исклучување/затемнување Агенцијата упатува и кога се реемитуваат странски програмски сервиси кои содржат програма за којашто домашна телевизија ги има откупено ексклузивните права за емитување на територија на Република Македонија.

1. **НА КОЈ ЈАЗИК МОЖЕ ДА БИДАТ РЕЕМИТУВАНИТЕ ПРОГРАМСКИ СЕРВИСИ?**

Програмските сервиси можат да се реемитуваат на јазикот на којшто се оригинално произведени, а доколку се титлуваат на јазик различен од јазикот на кој оригинално се произведени, мора да бидат титлувани на македонски јазик, или на јазикот на заедницата која не е мнозинство, а ја зборуваат најмалку 20% од граѓаните во Република Македонија.

1. **ДАЛИ АГЕНЦИЈАТА ЗА АУДИО И АУДИОВИЗУЕЛНИ МЕДИУМСКИ УСЛУГИ МОЖЕ ДА ВЛИЈАЕ ПРИ ИЗБОРОТ НА КАНАЛИ КОИ ГО СОЧИНУВААТ ПРОГРАМСКИОТ ПАКЕТ?**

Агенцијата ги регистрира програмските сервиси за коишто операторот ќе побара регистрација, секако врз основа на склучени договори за регулирани авторски и сродни права и не може да влијае врз изборот на канали коишто ќе бидат вклучени во програмскиот пакет на одреден оператор.

Операторите имаат обврска задолжително да ги реемитуваат програмските сервиси на Македонската радиотелевизија што се финансираат од радиодифузна такса (МРТ1, МРТ2, МРА 1, МРА 2, МР – Програма на етничките заедници).

1. **ДАЛИ АГЕНЦИЈАТА ЗА АУДИО И АУДИОВИЗУЕЛНИ МЕДИУМСКИ УСЛУГИ ИМА ИНГЕРЕНЦИИ ДА ПОСРЕДУВА ПОМЕЃУ КРАЈНИТЕ КОРИСНИЦИ И ОПЕРАТОРИТЕ?**

Агенцијата нема надлежности да посредува во споровите меѓу крајните корисници и операторите на јавни електронски комуникациски мрежи, во врска со исполнувањето на обврските од договорите склучени помеѓу нив. Вакви надлежности има Агенцијата за електронски комуникации.

1. **КОЛКУ ОПЕРАТОРИ КОИ РЕЕМИТУВААТ ПРОГРАМСКИ ПАКЕТИ ИМА ВО МАКЕДОНИЈА?**

Регистарот на Оператори кои реемитуваат програмски пакети може да го најдете на нашата веб страна [www.avmu.mk](http://www.avmu.mk) во полето „Оператори“ – „Регистар на Оператори“.